  Виталий Пронин Быдӟым война дыръя трактористын ужам нылкышноослы сӥзем книга потэмез тодыса, мон бӧрдӥ… Сокем пушкы тыриз но шумпотонэн пачылмиз. Та книгаез дасяз Людмила Христолюбова тодосчи, ми соин туж матысь тодмоос вал. Л. Христолюбовалэн книгаезЖаль, аслыз тау карыны ӧз луы, книга потӥз Людмила Степановна улонысь кошкем бере гинэ… Туннэ нуналозь со тау карон кылъёсы пушкам уло. Туэ март толэзь пумын тодосчилы 80 ар тырмысал. Ас вакытаз 20 ар ӵоже мон кивалтӥ «Удмурт Кенеш» огазеяськонлэн Кияса ёросысь ёзэныз. Удмурт калыклэсь сям-йылолъёссэ люканы, калыке поттыны тырши, фольклорен выри. Та ужея ик трос удмурт тодосчиосын тодматски. Пӧлазы вал Людмила Христолюбова но. Огполаз пумиськонамы Людмила Степановналы аслам нэнэелэсь война дыръя тракторен ужамзэ верай. Нэнэелэн кӧтыз ӝож луылӥз: войнае ветлэмъёсты кыӵе кадырлы каро, нош фронт мышкын ужамъёс вунэтэмын… Людмила Степановна вань верамез котьку но сак кылзэ, юалляське вал. Озьы солэн малпанэз кылдэм тракторен ужам нылкышноос сярысь книга поттыны. «Трактористки Удмуртии военных лет» книгаяз пыризы мынам нэнэе но картэлэн анаез. Ирина Дмитриевна Свободина нэнэме война кутскем бере Киясаысь МТС-э дышетскыны келязы. 3 толэзь дышетскиз но тракторен ужаны кутскиз. Озьы 1941-тӥ-1945-тӥ аръёсы весь тракторен ужаз. Вазь ӵукнаысен уйинозь, пе, гыриськом вал. Кӧлыны но доразы, пе, ӧз лэзьылэ, ваньзэс одӥг азьын возиллям. Тракторен ужаса бертэм нылкышноосты уйёсы керттӥськыны, пе, косо на вал. Огпол нэнэе чидамтэ: анайзэ эскерон вылысь дораз бертэм. Дорез артысь ульчаын гинэ вал ук. Та понна сое судить кариллям, дисциплинаез, пе, тӥяд. Война дыръя дисциплина туж зол вылэм. Судить каро вылэм, бусыез кытӥ ке янгышен яке уйин ужакуд гырытэк кельтӥд ке. Али нош коть ваньзэс судить кар, сомында музъем гырытэк-кизьытэк улэ… Нэнэелэн трактор бригадаяз 7 нылкышно вылэм. Вормон Нуналозь ужам нэнэе гинэ, кинэ ке висказ фронтэ басьтӥллям, кин ке пинал ваем, кин ке ужан сяменыз сӧсырмем. Нэнэе тракторен ужан вакытъёссэ бӧрдыса тодаз вае вал, вот, шуылӥз, со тракторез памятникез сямен пуктоно вал, егитъёс со секыт аръёсты тодазы мед возёзы… Картэлэн анаез но трактористка вал. Пахомова Любовь Кузьминична Пичи Пурга ёросысь Пуро-Можга гуртын вордӥськем, та ёросысь ик Шор Кечолын улӥз. 12 арескысен ужаз нюлэскын, Ижевск - Воткинск сюресэз лэсьтонын, Ижын, Можгалан аэродромъёс лэсьтонын. Нош 1941-тӥ арын Кечёвоысь МТС-ын трактористэ дышетскем. 1946-тӥ арын гинэ, войнаысь медальёсын но орденэн бертэм Филипп Пахомовлы бызьыса, пинал вайыса, тракторен ужамысь дугдэм. 5 арзэ тракторен ужаз ке но, архивын малы ке 12 толэзь гинэ пусъемын. Соин ик пенсия но со пичи басьтыса улӥз… Картэлэн анаез война бере улонэз но туж кӧтыз ӝожен тодаз вайылӥз: картэз медъяськыса пастухын ужаз. Но колхозэ пырымтэысьтыз, сое тунеядец шуиллям, Иркутск областе ссылкае келяллям, кузпалзэ 4 пичи пиналъёсыныз гуртэ кельтӥллям. Картэлэн анаез туж тау каре вал гуртысь дышетӥсьёслы, соослы луыса, пе, кузпалзэ берыктӥзы… Вань та учыръёсты, тодэ ваёнъёсты Людмила Христолюбова трактористкаослы сӥзем книгаяз пыртӥз. Кыӵе шумпотысалзы али кышномуртъёс, асьсэды та книгаысь адӟысалзы ке. Но пӧлысьтызы туж тросэз улэпесь ӧвӧл ни. 1987-тӥ арын нэнэе кулӥз. Солэн тодэ ваёнъёсысьтыз мон валасько вал: война вакытэ тужгес секытэз усиз фронт мышкын ужасьёс вылэ. Соос уй-нунал сютэм ужазы. Нэнэе бригадир но вал, туж, пе, секыт вал калыкез ужаны поттыны: нянь сётӥд ке, потом, шуо, пе, вал. Нош кытысь нянь шедьтод? Со секыт вакытъёсты, нылкышноослэн пельпумъёссы вылын возиськем гуртэз, нылкышно трактористъёсты нырысьсэ сыӵе зол ӝутэмез, кадырлы каремез понна мон Людмила Степановнаез али вань сюлмысь вешасал-ӟыгыръясал. Но али но ай куд-огезлэн нылпиоссы, внукъёссы уг тодо, кинъёс вал соослэн песянайёссы, кызьы соос вормонэз дуризы. Людмила Христолюбова трос ветлӥз удмурт гуртъёстӥ, сомында дырзэ, кужымзэ сётӥз удмурт калык понна. Огпол ми солы Уддяди гуртлэсь вӧсь гурзэ кырӟамы. Людмила Степановна бӧрдӥз. Мар меда солэн соку сюлэмаз вал? Мар сярысь малпаськиз? Шаерысьтымы нылкышно трактористъёслэн нылпиоссылэн нимынызы - Кияса ёросысь Уддядиысь «Инвожо» коллективен кивалтӥсьНадежда Пахомова.  